Illum, il-Kummissjoni qed tippubblika gwida li tgħin lill-manifatturi jżidu l-produzzjoni ta' tagħmir u materjal mediku essenzjali fi tliet oqsma: il-produzzjoni tal-maskli u tat-tagħmir protettiv personali (PPE), tal-prodotti għat-tindif tal-idejn li jitħallew fuq il-ġilda u tad-diżinfettanti tal-idejn u tal-istampar 3D fil-kuntest tat-tifqigħa tal-coronavirus. Fil-jiem li ġejjin se toħroġ ukoll gwida dwar l-apparat mediku. Dawn id-dokumenti għandhom ukoll l-għan li jgħinu lill-manifatturi u lill-awtoritajiet tas-sorveljanza tas-suq biex jiżguraw li dawn il-prodotti jkunu konformi mal-istandards ta' sikurezza xierqa u li jkunu effettivi. It-tifqigħa tal-coronavirus teħtieġ l-għajnuna u l-kollaborazzjoni tal-manifatturi. Il-kumpaniji esprimew solidarjetà u offrew li jipprovdu parir prattiku u tekniku lil xulxin biex jappoġġaw iż-żieda fil-produzzjoni tat-tagħmir protettiv personali (PPE) u tal-provvisti mediċi. Il-Kummissjoni qed taħdem b'mod attiv mal-industrija biex tippromwovi ż-żieda massiva tal-produzzjoni globali ta' tali materjal fl-UE u qed tipprovdi l-gwida meħtieġa biex tiffaċilita din iż-żieda. Il-Kummissarju għas-Suq Intern Thierry Breton qal: “Qed naġixxu malajr u qed nimmobilizzaw l-industrija biex inkabbru u noħolqu linji ġodda ta' produzzjoni għall-materjal tas-saħħa u għat-tagħmir protettiv urġenti madwar l-Ewropa. Ħafna kumpaniji diġà qed jagħmlu dan, u aħna mhux biss qed ngħinuhom jiżguraw li dan isir malajr iżda wkoll li l-prodotti jkunu konformi mal-istandards tas-sikurezza kollha li huma meħtieġa. ” Il-Kummissarju għas-Saħħa u s-Sikurezza Alimentari Stella Kyriakides qalet: “Iż-żieda fil-provvista tat-tagħmir protettiv mediku u ta' dak personali huwa vitali biex nindirizzaw in-nuqqasijiet u biex ngħinu lill-ħaddiema tas-saħħa pubblika tagħna jissoktaw isalvaw il-ħajjiet. Il-gwida li qed noħorġu llum se tappoġġa l-industrija tagħna f'dan l-isforz. Il-ġlieda kontra l-coronavirus tirrikjedi li kulħadd jagħti sehmu, u l-kontribut tal-industrija tagħna hu essenzjali.” Il-Komunikazzjoni tal-lum tiddeskrivi gwida fuq tliet aspetti: Id-dokumenti li ġew ippubblikati llum joffru parir prattiku dwar l-applikazzjoni tar-Rakkomandazzjoni tal-Kummissjoni dwar il-proċeduri tal-valutazzjoni tal-konformità tal-PPE u dwar ċerti tipi ta' apparat mediku, tat-13 ta' Marzu. Din ir-rakkomandazzjoni tipprovdi żewġ sitwazzjonijiet fejn il-prodotti jistgħu jitqiegħdu fis-suq minkejja li l-proċeduri ta' valutazzjoni tal-konformità ma jkunux ġew finalizzati. Huma jipprovdu wkoll aktar tagħrif dwar l-istandards rilevanti għall-PPE u għal ċerti tipi ta' Apparat mediku li saru disponibbli mingħajr ħlas għall-operaturi ekonomiċi kollha mill-organizzazzjonijiet Ewropej għall-istandardizzazzjoni, bis-saħħa ta' ftehim mal-Kummissjoni Ewropea fl-20 ta' Marzu. Kuntest Il-Kummissjoni qed tiġġieled kontra t-tifqigħa tal-coronavirus minn kull aspett u qiegħda tikkoordina rispons Ewropew komuni. Qed nieħdu azzjoni determinata biex insaħħu s-setturi tas-saħħa pubblika tagħna u ntaffu l-impatt soċjoekonomiku fl-Unjoni Ewropea. Qed nimmobilizzaw il-mezzi kollha li għandna biex ngħinu lill-Istati Membri jikkoordinaw ir-rispons nazzjonali tagħhom, u qed nipprovdu tagħrif imsejjes fuq ix-xjenza dwar it-tixrid tal-virus u dwar l-isforzi effettivi biex dan jiġi mrażżan.